**Кратка биография**

на проф. д-р Николай Габровски, дмн

кандидат за член-кореспондент на БАН

чл.3, ал.3 (член-кореспонденти, които не са навършили 50 години към датата на обявяване на конкурса), за място в областта на Медицински науки.

Николай Габровски е роден на 29.11.1971г. в гр. София. Дипломира се като лекар във Висшия Медицински Институт в София през 1996 като 1 година следва в университета Рене Декар, Париж, Франция. От края на 1997г. започва работа като лекар в Секция по спешна неврохирургия на болница “Пирогов”, където работи и до днес.

Проф. д-р Н. Габровски придобива специалност по неврохирургия през 2004г. През 2005г. се дипломира в Медицински Университет - София, факултет „Обществено здраве”, специалност „Здравен мениджмънт” – магистър.

Проф. д-р Н. Габровски придобива образователна и научна степен „Доктор” през 2004г. дисертация на тема „Значение на задна съединителна артерия за неврохирургичната практика”, а през 2015 - образователна и научна степен „Доктор на медицинските науки” с дисертация на тема „Хирургично лечение на малигнените глиоми при възрастни”. През 2008г. е избран за доцент, а през 2014г. – за професор по неврохирургия.

Проф. д-р Н. Габровски има 254 научни трудове, от които две дисертации и 93 публикации. Участвал е в 14 научни проекта и е вписан като изобретател на 2 патента.

Проф. д-р Н. Габровски е специализирал и развива научна дейност в различни области на неврохирургията като невроонкология, съдова неврохирургия, гръбначна (спинална) хирургия, невротравматология. Осъществил е самостоятелно или в екип над 5 000 интервенции при широк спектър мозъчни и гръбначни, неврохирургични заболявания. Въвел е, самостоятелно или в екип редица иновативни техники като минимално-инвазивните транспедикуларни стабилизации, техники за възстановяване на анулус фиброзус на междупрешленния диск, техники за приложение на адитивното производство (3Д-принтиране) в неврохирургията, биобанкирането в невроонкологията и приложението на интраоперативни флуоресцентни методи в невроонкологията и съдовата неврохирургия. Пионер е в различни аспекти на навигираната гръбначна хирургия и роботизираната неврохирургия.

Проф. д-р Н. Габровски е ангажира активно като преподавател в обучителните курсове на EANS (Европейската асоциация на неврохиругичните дружества – официалната организация на европейските неврохирурзи) и AOSpine (водещата, световна академична общност, която създава, разпространява и обменя знания и насърчава постигането на върхови резултати в грижите за пациентите със заболявания на гръбначния стълб). Официален представител е на AOSpine за България. Бил е наблюдател в борда на EBC (Европейският мозъчен съвет - координираща неправителствена организация, в състава на която участват Европейските дружества по неврология, неврохирургия, психиатрия и фундаментални невронауки, пациентски организации и представители на индустрията). Официален рецензент на събития за UEMS (European Union of Medical Specialists – най-голямата организация акредитираща и сертифицираща събития за продължаващо медицинско обучение и продължаващо професионално развитие).

Чрез активната преподавателска дейност в едни от най-престижните европейски и световни научни организации в областта на неврохирургията, проф. д-р Н. Габровски съдейства за популяризирането на българската наука в световната неврохирургична общност.

Проф. д-р Н. Габровски е организатор и съорганизатор на множество научни и научно-практически форуми. Безспорно най-престижно е спечелването на домакинството на европейския конгрес по неврохирургия – София 2024.

Към днешна дата, проф. д-р Н. Габровски е началник на клиника по неврохирургия на УМБАЛСМ „Н.И. Пирогов”, заместник-директор по лечебната дейност на УМБАЛСМ „Н.И. Пирогов”, председател на експертен съвет по неврохирургия към МЗ, заместник-председател на Български лекарски съюз (БЛС) и председател на Българското дружество по неврохирургия.

През последната година, проф. д-р Н. Габровски активно участва в множество консултативни органи, съвети, кампании, както и пряко, в организацията на лечението и овладяването на пандемията от Ковид-19.

За настоящия конкурс, проф. Н. Габровски представя като допълнителни документи:

Меморандум за съвместната научно-изследователска дейност между Института по информационни и комуникационни технологии-БАН.

Писмо за подкрепа от президентът на Европейската асоциация на неврохирургичните дружества (EANS) – проф. Карл Шалер.

Писмо за подкрепа от генералния секретар на на Европейски съюз на медицински специалисти (UEMS) – д-р Ж. Грено.

Писмо за подкрепа от изпълнителния директор на Европейски мозъчен съвет (EBC) – Ф. Дестребек.